آذربایجانین تورکیه-‌نین زلز‌له بؤلگه‌سینه گؤندردیگی اینسانی یاردیمین حجمی آچیقلانیب
بو باره‌ده آذربایجان خاریجی ایشلر ناظیرلیگی توییتر حسابیندا پای‌لاشیم ائدیب.
بئله‌لیکله، بو گونه قدر آذربایجان‌دان تورکیه-‌یه 867 نفر قورتارما و طبی پرسنل، 2 سیار صحرا خسته خاناسی، 6872 چادیر، 4 صحرا مطبخی، 899 ژنراتور، 239 مین 819 عدد ضروری لوازیمات و محصول‌لار، 318 مین 273 ایستی گئییم، 1 میلیون 412 مین 594 عدد داوا و طب لوازیماتی، 12 مین 790 عدد قیزدیریجی و تکنیکی آوا‌دان‌لیق، 183 کانیتر تیپ‌لی سیار ائو، حکومت، دؤولت قوروم‌لاری، حقوقی و فیزیکی شخص‌لر طرفیندن 24 میلیون 900 مین آذربایجان مناتی مادی یاردیم گؤندریلیب. همچنین عاجیلی طبی یاردیم، یانغین سؤندورمه، آفاد و رسمی آختاریش-قورتارما ماشین‌لاری پول‌سوز یانا‌جاقلا تامین ائدیلیب.
اینسانی یاردیم تورکیه-‌یه 15 اوچاق، 395 یوک اتومبیبلی و 25 قاطار واگونو واسیطه‌سیله چاتدیریلیب.
قئید ائدک کی، فیزیکی شخص‌لر و آیری-آیری اؤزل شیرکت‌لر طرفیندن گؤندریلن یاردیم‌لار بورادا عکس اولونماییب.
